Predkladacia správa

Informácia o priebehu a výsledkoch návštevy generálneho tajomníka NATO Lorda G. Robertsona v Slovenskej republike dňa 10. marca 2003 je predkladaná z vlastnej iniciatívy pre potreby informovanosti ústavných činiteľov a orgánov Slovenskej republiky o priebehu a výsledkoch návštevy najvyššieho predstaviteľa Severoatlantickej aliancie v Slovenskej republike. 

Lord Robertson navštívil Slovenskú republiku v rámci svojho turné po siedmich pozvaných krajinách NATO na záver prvej fázy prístupového procesu, pred formálnym aktom podpísania Protokolu k Severoatlantickej zmluve o pristúpení Slovenskej republiky členskými štátmi Aliancie dňa 26. marca 2003. Počas návštevy bol generálnemu tajomníkovi NATO odovzdaný Letter of Intent, ktorým vláda Slovenskej republiky potvrdila záujem a svoju vôľu prijať pozvanie Slovenskej republiky na vstup do Organizácie Severoatlantickej zmluvy.

Informáciu odporúčame predložiť ďalej na vedomie prezidentovi Slovenskej republiky a predsedovi Národnej rady Slovenskej republiky.